Evropljani sa nadom i optimizmom gledaju na Obaminu administraciju
Uprkos izazovima koji se postavljaju pred novim američkim predsednikom Barakom Obamom, u Londonu mnogi kažu da je njihov stav prema nov
Evropljani budno prate kako se predsednik Barak Obama suočava sa spoljnopolitičkim problemima koje je nasledio. Uprkos izazovima koji se postavljaju pred novim predsednikom, u Londonu mnogi kažu da je njihov stav prema novoj administraciji pozitivan i pun nade. Naslovnice su veoma jasne. Predsednik Barak Obama se smatra velikom nadom sveta za novu i bolju eru – čovek koji će „preobraziti Ameriku„ i stvoriti stabilniji i mirniji svet. Stručnjak za medjunarodne odnose Spajros Ekonomides sa Londonske škole za ekonomiju (London School of Economics) kaže da se Evropa nada koordinaciji, saradnji i partnerstvu sa Sjedinjenim Državama: „Evropa se nada da će Amerika biti prijatelj i saradnik i neće ići sopstvenim putem i tragati za sopstvenim, uskim, nacionalnim interesima bez konsultacija – i da će se odnositi sa poštovanjem prema svojim ključnim saveznicama u zapadnom svetu.“ U Vašingtonu, više od milion ljudi se okupilo da prati inauguraciju Baraka Obame na položaj 44og predsednika Sjedinjenih Država. Milioni ljudi su takodje pratili tu ceremoniju širom sveta. U Totenhemu u severnom Londonu, ljudi su posmatrali inauguraciju uživo na televiziji u Gradskoj većnici i zaključili da postoji osnova za optimizam. Evo mišljenja nekih od njih: „Bilo je veoma dirljivo, veoma inspirativno i brojni ljudi su bili dirnuti i veoma ponosni što učestvuju u ovom važnom dogadjaju.“ „On mora da preduzima stvari postepeno. Okupio je oko sebe dobre ljude. Oni će, nadamo se, saradjivati dobro i tako mogu da postignu stvari u etapama.“ „Biće teško, ali će ljudi morati neko vreme da imaju strpljenja, da mu pomognu i pruže mu neophodno ohrabrenje.“ Američka spoljna politika će i dalje biti na vrhu dnenvog reda za mnoge Evropljane dok bi Avganistan mogao da bude predmet neslaganja. Predsednik Obama će verovatno tražiti od NATO-a da poveća broj evropskih vojnika u Avganistanu. Da bi postigao taj cilj on će morati vrlo blisko da saradjuje sa evropskim liderima. Ponovo Spajros Ekonomides sa Londonske škole za ekonomiju: „Da postoji Evropska unija, ali ona ima tendenciju da bude podeljena kad je u pitanju inostrana politika. Ima ipak mnogo zemalja u okviru Evropske unije koje će uvek očekivati od Sjedinjenih Država da igraju neku vrstu rukovodeće uloge.“ Medjutim, za neke Evropljane, Barak Obama je postigao više nego dovoljno samim tim što je izabran. On je inspirisao mnoge u britanskoj crnačkoj zajednici da veruju da mogu uspeti u politici. Baronesa Lola Jang radi na promociji crnačke umetnosti i kulture u Britaniji. „Rekao je – 'Da - mi možemo' i mogli smo i postigli smo to. Zašto to onda ne bi mogli to da postignemo i ovde? To nam pruža dodatni zamah.“ I dok predsednik Obama započinje svoj mandat svet budno prati i mnogi se nadaju da će biti svedoci promena koje je novi predsednik obećao.